മിലിട്ടറി ഇന്റലിജന്സ് മുന് മേധാവിക്ക് ഉള്പ്പെടെ വിദേശത്ത് രഹസ്യ നിക്ഷേപം പാപ്പരായി പ്രഖ്യാപിക്കണമെന്ന ആവശ്യവുമായി കോടതി കയറിയിറങ്ങുന്ന പ്രമോദ് മിത്തലിനും ആരും അറിയാത്ത സമ്ബാദ്യങ്ങള് പാന്ഡൊറ രേഖകള് രാജ്യത്തെ പിടിച്ചുലക്കുന്നു ന്യൂഡല്ഹി: ഇന്ത്യന് മിലിട്ടറി ഇന്റലിജന്സ് വിഭാഗം മുന് മേധാവി ലഫ്. ജനറല് രാകേഷ് കുമാര് ലൂംബ ഉള്പ്പെടെയുള്ള പ്രമുഖരായ ഇന്ത്യക്കാരും വിദേശത്ത് രഹസ്യ നിക്ഷേപമുള്ളവരെന്ന് പാന്ഡൊറ രേഖകള് വെളിപ്പെടുത്തിയതോടെ രാജ്യം ഞെട്ടലില്. റാഡികോ ഖെയ്താന് കമ്ബനിയുടമകളായ ലളിത് ഖെയ്താന്, അഭിഷേക് ഖെയ്താന്, ഡല്ഹിയിലെ സീതാറാം ഭാര്ത്യ ഇന്സ്റ്റിറ്റ്യൂട്ട് ഓഫ് സയന്സ് ആന്ഡ് റിസര്ച്ചിന്റെ എസ്.ബി.ഐ.എസ്.ആര്. ഉടമകളായ ഭാര്ത്യ കുടുംബം തുടങ്ങിയവരും വിദേശത്ത് രഹസ്യ നിക്ഷേപമുള്ളവരാണെന്ന് ചൊവ്വാഴ്ച പുറത്തുവന്ന പാന്ഡൊറ രേഖകള് വ്യക്തമാക്കുന്നു. പാന്ഡോറ പേപ്പേഴ്സ് നടത്തിയ വെളിപ്പെടുത്തലുകളുടെ പശ്ചാത്തലത്തില് കേന്ദ്ര സര്ക്കാര് അന്വേഷണം പ്രഖ്യാപിച്ചിട്ടുണ്ട്. 117 രാജ്യങ്ങളിലെ 150 മാധ്യമ സ്ഥാപനങ്ങളിലെ 600 മാധ്യമ പ്രവര്ത്തകരെ ഉള്പ്പെടുത്തി തയ്യാറാക്കിയ ഇന്റര് നാഷണല് കണ്സോര്ഷ്യം ഓഫ് ഇന്വെസ്റ്റിഗേറ്റീവ് ജേണലിസ്റ്റുകള്ഐസിഐജെ നടത്തിയ അന്വേഷണത്തിലാണ് ഞെട്ടിക്കുന്ന ഈ വിവരങ്ങള് പുറത്തു വന്നിരിക്കുന്നത്. പതിന്നാല് ആഗോള കോര്പ്പറേറ്റ് സേവന സ്ഥാപനങ്ങളില് നിന്നുള്ള 11.9 ദശലക്ഷം ഫയലുകളെയാണ് പാന്ഡോറ രേഖകള് എന്ന് വിളിക്കുന്നത്. പാന്ഡോറ രേഖകളില് ഓഫ്ഷോര് സ്ഥാപനങ്ങളുടെ കൈവശമുള്ള പണം, ഷെയര്ഹോള്ഡിങ്, റിയല് എസ്റ്റേറ്റ് പ്രോപ്പര്ട്ടികള് എന്നിവയുള്പ്പെടെയുള്ള നിക്ഷേപങ്ങളും ഉള്പ്പെടുന്നു. 2016 ഡിസംബറിലാണ് മിലിട്ടറി ഇന്റലിജന്സ് വിഭാഗം മുന് മേധാവി രാകേഷ് കുമാര് ലൂംബ മകന് രാഹുല് ലൂംബയുമായി ചേര്ന്ന് സെയ്ഷെല്സില് റാറിന്റ് പാര്ട്ണേഴ്സ് എന്ന കമ്ബനി രജിസ്റ്റര് ചെയ്തത്. ന്യൂഡല്ഹി വസന്ത് വിഹാറിലെ അനന്ത് ഗ്യാന്ശ്യാമായിരുന്നു കമ്ബനിയുടെ മൂന്നാമത്തെ പങ്കാളി. കമ്ബനിയുടെ ഫസ്റ്റ് ഡയറക്ടര്മാരും ബെനഫിഷ്യറി ഓണേഴ്സുമെന്നാണ് മൂന്നുപേരെയും വിശേഷിപ്പിച്ചിരിക്കുന്നത്. 34 ശതമാനം ഓഹരികള് ഗ്യാന്ശ്യാമിന്റെയും 33 ശതമാനം വീതം ഓഹരികള് രാകേഷ് കുമാറിന്റെയും രാഹുലിന്റെയും പേരിലാണ്. സെയ്ഷെല്സിലെ മാഹി ആസ്ഥാനമായിപ്രവര്ത്തിക്കുന്ന ആബോല് എന്ന സേവനദാതാവുവഴി മൗറീഷ്യസിലെ എ.ബി.സി. ബാങ്കിങ് കോര്പ്പറേഷനുമായാണ് കമ്ബനിയുടെ അക്കൗണ്ട് ബന്ധിപ്പിച്ചിരിക്കുന്നത്. കമ്ബനിക്ക് ഭാവിയില് ലഭിക്കാവുന്ന വാര്ഷിക വിറ്റുവരവായ 10 ലക്ഷം ഡോളര് നിക്ഷേപിക്കാനായിരുന്നു ഈ അക്കൗണ്ട് എന്നാണ് അന്വേഷണത്തില് കണ്ടെത്തിയത്. എന്നാല്, ബിസിനസ് പദ്ധതി ഉപേക്ഷിച്ചതിനാല് എ.ബി.സി. ബാങ്കിലെ അക്കൗണ്ട് ഓപ്പണ് ചെയ്തിട്ടേയില്ലെന്ന് രാഹുല് ലൂംബ പ്രതികരിച്ചു. 2017ല് കമ്ബനി പിരിച്ചുവിട്ടെന്നും അദ്ദേഹം അവകാശപ്പെടുന്നു. റാഡികോ ഖെയ്താന് കമ്ബനിയുടെ ഉടമകളും ഇന്ത്യന് മെയ്ഡ് ഫോറിന് ലിക്കറിന്റെ ഉത്പാദകരുമായ ലളിത് ഖെയ്താനും കുടുംബത്തിനും ബ്രിട്ടീഷ് വെര്ജിന് ഐലന്ഡ്സില് ടിംബര്ലെയ്ന് ട്രസ്റ്റ് എന്ന കമ്ബനിയാണുള്ളത്. ഈ കമ്ബനിയുടെ ഗുണഭോക്താക്കള് ലളിതും സഹോദരന് അഭിഷേക് ഖെയ്താനുമാണ്. വിവിധ കമ്ബനികളിലെ ഓഹരികളായാണ് നിക്ഷേപം. ടിംബര്ലെയ്ന് ട്രസ്റ്റിനുവേണ്ട സേവനങ്ങള് നല്കിയത് ബ്രിട്ടീഷ് വെര്ജിന് ഐലന്ഡ്സിലുള്ള ട്രൈഡന്റ് ട്രസ്റ്റാണ്. റാഡികോ കമ്ബനിക്കോ ഖെയ്താന് കുടുംബത്തിനോ അനധികൃത ബാങ്ക് അക്കൗണ്ടുകളോ ട്രസ്റ്റുകളോ ലോകത്തെവിടെയും ഇല്ലെന്ന് കമ്ബനി വൈസ് പ്രസിഡന്റ് ലീഗല് ദിനേശ് കുമാര് ഗുപ്ത പറഞ്ഞു. എസ്.ബി.ഐ.എസ്.ആര്. ഉടമകള്ക്ക് കെയ്മന് ഐലന്ഡ്സില് ഭാര്ത്യ ഫാമിലി ട്രസ്റ്റ് എന്നപേരില് ട്രസ്റ്റുണ്ട്. 2006ല് സ്ഥാപിച്ച ഈ ട്രസ്റ്റ് അക്കൊല്ലംതന്നെ കാര്മൈക്കല് ഇന്കോര്പ്പറേറ്റ് എന്ന കമ്ബനിയെ ഏറ്റെടുത്തു. ഒരുഘട്ടത്തില് ഈ കമ്ബനിക്ക് മൂന്നരക്കോടിയിലേറെ സ്വത്തുണ്ടായിരുന്നു എന്നാണ് പാന്ഡൊറ രേഖകളില് പറയുന്നത്. ഭാര്ത്യ കുടുംബം ഇതേക്കുറിച്ച് പ്രതികരിച്ചിട്ടില്ല. പ്രമുഖ ഉരുക്കുവ്യവസായി ലക്ഷ്മി മിത്തലിന്റെ ഇളയസഹോദരന് പ്രമോദ് മിത്തലിന്റെ രഹസ്യനിക്ഷേപങ്ങളും പാന്ഡൊറ രേഖകളില് വെളിവായി. 2020 ജൂണ്മുതല് ബ്രിട്ടീഷ് കോടതിയില് പാപ്പരത്തനടപടി നേരിടുന്നയാളാണ് വ്യവസായിയായ പ്രമോദ്. തനിക്ക് വരുമാനമില്ലെന്നും ആകെ സ്വത്ത് 1,50,000 പൗണ്ടില് 15.24 കോടി രൂപ താഴെയാണെന്നുമാണ് അദ്ദേഹം കോടതിയില് ബോധിപ്പിച്ചത്. ലണ്ടനില് വര്ഷങ്ങളായി താമസിക്കുന്ന വീട് തന്റേതല്ലെന്നും പറഞ്ഞു. ഇന്ഡിവിജ്വല് വൊളന്ററി അറേഞ്ച്മെന്റിനെ ഐ.വി.എ. സാധൂകരിക്കാനായിരുന്നു ഇത്. കടം നിശ്ചിതകാലംകൊണ്ട് തിരിച്ചടയ്ക്കാമെന്ന് കോടതിവഴി കടക്കാരെ ബോധ്യപ്പെടുത്തുന്ന ഉടമ്ബടിയാണിത്. ഈ രീതിയില് 44 കോടി പൗണ്ട് 4472 കോടി രൂപ അടയ്ക്കാമെന്ന് അദ്ദേഹം അറിയിച്ചു. പ്രമോദ് മിത്തലിന് വായ്പനല്കിയ 75 ശതമാനം ബാങ്കുകളും കഴിഞ്ഞകൊല്ലം ഒക്ടോബറില് ഇതംഗീകരിച്ചു. 20 സ്ഥാപനങ്ങള്ക്ക് 250 കോടി പൗണ്ട് 25,402 കോടി രൂപ തിരിച്ചുനല്കാനുണ്ടെന്നാണ് അദ്ദേഹം കോടതിയില് പറഞ്ഞത്. ബ്രിട്ടീഷ് വെര്ജിന് ഐലന്ഡ്സിലുള്ള ഡയറക്ടര് ഇന്വെസ്റ്റ്മെന്റ് ലിമിറ്റഡ് എന്ന കമ്ബനിയായിരുന്നു ഇതിലൊന്ന്. 100 കോടി പൗണ്ടാണ് 10,000 കോടി രൂപ പ്രമോദ് ഈ കമ്ബനിക്കു നല്കാനുള്ളത്. പ്രമോദ് മിത്തല്തന്നെയാണ് ഈ കമ്ബനിയുടെ ഉടമയെന്ന് ഇന്ത്യന് എക്സ്പ്രസ് നടത്തിയ അന്വേഷണത്തില് കണ്ടെത്തി. ലണ്ടനിലെ മിത്തലിന്റെ വീടിന്റെ ഉടമസ്ഥരായി കാണിച്ചിരിക്കുന്നത് മീഡ്സ്വെല് എസ്റ്റേറ്റ് ലിമിറ്റഡ് എന്ന കമ്ബനിയെയാണ്. ബ്രിട്ടീഷ് വെര്ജിന് ഐലന്ഡ്സിലുള്ള ഈ കമ്ബനിയുടെ ഉടമയായ ട്രസ്റ്റിന്റെ ഗുണഭോക്താവും മിത്തല്തന്നെയെന്നു കണ്ടെത്തി. ഫലത്തില് പ്രമോദ് മിത്തലിനു തന്നെയാണ് അദ്ദേഹം കടം തിരിച്ചടയ്ക്കേണ്ടത്. അതിനുള്ള ഉടമ്ബടിയാണ് അദ്ദേഹം കോടതിയെക്കൊണ്ട് അംഗീകരിപ്പിച്ചത്. പാന്ഡോറ രേഖകള് പ്രകാരം 380 ഇന്ത്യന് പൗരന്മാര് ഉള്പ്പെട്ടിട്ടുണ്ട്. ശതകോടീശ്വരന്മാരുടെ രഹസ്യ നിക്ഷേപങ്ങളെ സംബന്ധിച്ച വെളിപ്പെടുത്തല് പാന്ഡോറ പേപ്പേഴ്സ് നടത്തിയ പശ്ചാത്തലത്തില് അന്വേഷണം പ്രഖ്യാപിച്ചിരിക്കുകയാണ് കേന്ദ്ര സര്ക്കാര്. രാജ്യത്തെ ഞെട്ടിക്കും വിധം ഇന്ത്യയിലെ വന് സെലിബ്രിറ്റികളില് പലരും ഇതില് ഉള്പ്പെടുന്നു. വരും ദിവസങ്ങളില് കൂടുതല് പ്രമുഖരുടെ നിക്ഷേപ വിവരത്തെ കുറിച്ച് വെളിപ്പെടുത്തലുകള് ഉണ്ടാകുമെന്നാണ് സൂചന. ലോകത്തെ ശതകോടീശ്വരന്മാരും അഴിമതിക്കാരും മറച്ചു വെച്ച ഇടപാടുകളിലേക്കും, ലക്ഷം കോടി കണക്കിന് ഡോളര് മൂല്യമുള്ള ആസ്തികള് സംരക്ഷിക്കാന് ഇവര് നടത്തിയ നീക്കങ്ങളിലേക്കുമാണ് പാന്ഡോറ റിപ്പോര്ട്ട് വെളിച്ചം വീശിയിരിക്കുന്നത്. ബിസിനസ്സ് കുടുംബങ്ങളുടെയും അതിസമ്ബന്നരായ വ്യക്തികളുടെയും നിക്ഷേപങ്ങളും മറ്റ് ആസ്തികളും കൈവശം വയ്ക്കുക എന്ന ഏക ലക്ഷ്യത്തിനായി സ്ഥാപിച്ചിട്ടുള്ള ഓഫ്ഷോര് കമ്ബനികളുമായി ചേര്ന്ന് എങ്ങനെയാണ് ട്രസ്റ്റുകളെ അതിനുള്ള മാധ്യമമായി ഉപയോഗിക്കുന്നത് എന്ന് രേഖകള് വെളിപ്പെടുത്തുന്നു. ഇന്ത്യയുള്പ്പെടെ 91 രാജ്യങ്ങളിലെ പ്രമുഖരുടെ കള്ളപ്പണ നിക്ഷേപ വിവരങ്ങളാണ് പുറത്തുന്നുവന്നത്. ഇന്ത്യയിലെ വ്യവസായികള്, രാഷ്ട്രീയക്കാര്, അന്വേഷണം നേരിടുന്നവര് തുടങ്ങിയവരെല്ലാം പട്ടികയിലുണ്ട്. ക്രിക്കറ്റ് താരവും മുന് രാജ്യസഭ എംപിയുമായ സച്ചിന് തെണ്ടുല്ക്കര്, ഭാര്യ അഞ്ജലി, ഭാര്യാപിതാവ് ആനന്ദ് മേത്ത എന്നിവര് ബ്രിട്ടീഷ് വിര്ജിന് ഐലന്റില് നിക്ഷേപം നടത്തിയെന്നും പാന്ഡോര പേപ്പര് വെളിപ്പെടുത്തുന്നു. ദ്വീപിലെ സാസ് ഇന്റര്നാഷണല് ലിമിറ്റഡ് എന്ന കമ്ബനയിലെ ഡയറക്ടര്മാരാണ് മൂവരുമെന്നാണ് റിപ്പോര്ട്ട്. കള്ളപ്പണ നിക്ഷേപങ്ങളെ കുറിച്ച് മുന്പ് പനാമ പേപ്പര് വെളിപ്പെടുത്തലുണ്ടായപ്പോള് സാസ് ഇന്റര്നാഷണല് ലിമിറ്റഡില് നിന്ന് സച്ചിന് അടക്കമുള്ളവര് നിക്ഷേപം പിന്വലിച്ചതായും റിപ്പോര്ട്ടില് പറയുന്നു. അനില് അംബാനിക്ക് കള്ളപ്പണം വെളുപ്പിക്കാനായി ഉണ്ടായിരുന്നത് 18 കമ്ബനികളെന്നാണ് പാന്ഡോറ പേപ്പറിലുള്ളത്. നീരവ് മോദി ഇന്ത്യ വിടുന്നതിന് മുന്പ് ഒരു മാസം മുന്പ് സഹോദരി പൂര്വി മോദി ഒരു ട്രസ്റ്റ് രൂപികരിച്ച് കള്ളപ്പണം നിക്ഷേപിച്ചതായും റിപ്പോര്ട്ടുണ്ട്. ഗൗതം അദാനിയുടെ സഹോദരന് വിനോദ് അദാനി 2018 ല് ബ്രിട്ടീഷ് വിര്ജിന് ഐലന്റിലെ കമ്ബനിയുടെ ഡയറക്ടറും അന്പതിനായിരം ഓഹരികളുടെ ഉടമയുമാണെന്നും പാന്ഡോറ പേപ്പര് പറയുന്നു. സിനിമ താരം ജാക്കി ഷ്റോഫ്, പാകിസ്ഥാന് പ്രധാനമന്ത്രി ഇമ്രാന്ഖാനുമായി അടുപ്പമുള്ളവര്, റഷ്യന് പ്രസിഡന്റ് വ്ലാദിമര് പുടിന്, ജോര്ദാന് രാജാവ്, മുന് ബ്രിട്ടീഷ് പ്രധാനമന്ത്രി ടോണി ബ്ലെയര് തുടങ്ങിയവരുടെ നിക്ഷേപങ്ങളെ കുറിച്ചും പാന്ഡോറ പേപ്പറില് വെളിപ്പെടുത്തലുണ്ട്. ഐസിഐജെ വെളിപ്പെടുത്തലിന്റെ അടിസ്ഥാനത്തില്, 5.6 ട്രില്യണ് മുതല് 32 ട്രില്യണ് ഡോളര് വരെയാണ് രഹസ്യ നിക്ഷേപങ്ങളുടെ മൂല്യം. ലോകമെമ്ബാടുമുള്ള സര്ക്കാരുകള്ക്ക് ഓരോ വര്ഷവും 600 ബില്യണ് ഡോളര് വരെ നികുതി നഷ്ടപ്പെടുന്നു എന്നാണ് ഐഎംഎഫ് കണക്കുകള്. Tags